4. november 2024

**Fire erhvervsskoler skaber nye veje til faglært arbejdskraft**

**AMU-pakker, der i bidder skal give ufaglærte en erhvervsuddannelse, skal være en vej til at sikre den faglærte arbejdskraft, som Danmark om få år vil mangle. I projektet ”Fra AMU til faglært,” der er støttet af Tietgenfonden med 3 mio., skal fire erhvervsskoler samarbejde om at udvikle de nye modeller og metoder, der gør opkvalificering mere tilgængelig og overskuelig for ufaglærte.**

Fremskrivninger viser, at Danmark i 2030 vil mangle 99.000 faglærte og 59.000 ufaglærte med de nødvendige kompetencer til at matche arbejdsmarkedets behov. For at finde nye løsninger på den udfordring igangsætter erhvervsskolen Tradium i samarbejde med erhvervsskolerne Mercantec, AARHUS TECH, og Viden Djurs nu modelprojektet ”Fra AMU til faglært,” der skal motivere både ledige og beskæftigede ufaglærte til at blive opkvalificeret.

- Projektet har en stærk ambition om at gøre ufaglærte til faglærte – og dermed imødekomme virksomhedernes behov for kvalificeret faglig arbejdskraft. Den ambition vil vi gerne bakke op om hos Tietgenfonden. Vi glæder os til at se, hvordan det nye tværgående samarbejde mellem de fire store erhvervsskoler, relevante jobcentre og virksomheder i de fire kommuner kan skabe en model, der kan gøre en positiv forskel for borgere og erhvervsliv," siger Christine Paludan-Müller, uddelingschef i Tietgenfonden.

**Samarbejde om den enkeltes muligheder**

I projektet, der er støttet af Tietgenfonden med tre millioner kr., er målet at finde veje til at sikre en socialt bæredygtig inklusion på arbejdsmarkedet og styrke den enkeltes jobmuligheder. Fra AMU til faglært fokuserer derfor på at udvikle modeller og metoder, der kan gøre opkvalificering mere tilgængelig og motiverende.

- Både blandt ufaglærte ledige og ufaglærte i job har mange negative erfaringer med uddannelse fra blandt andet folkeskolen. Samtidig vokser kravene til de ufaglærte på arbejdspladserne. Derfor er vi nødt til at skabe nye veje for dem, som mangler de erhvervsfaglige kompetencer, der bliver efterspurgt på arbejdsmarkedet nu og fremover – og her er ambitionen, at ”Fra AMU til faglært” bliver vejviser, fortæller Lars Michael Madsen, der er adm. direktør på Tradium.

En af vejene til opkvalificeringen skal være gennem AMU-kurser, der sættes sammen i forløbspakker. Det skal give ufaglærte en tydelig og nem vej til faglært status og et EUD-svendebrev, samtidig med at det bliver til en reel løftestang i at sikre virksomhederne de kompetencer, de har brug for.

**Fakta**

Projektet **Fra AMU til faglært** fokuserer på at udvikle modeller og metoder, der kan gøre opkvalificering mere tilgængelig og motiverende.
Projektet omfatter to spor: *Opkvalificering af ledige* og *videreuddannelse af ansatte ufaglærte* med et mål om opkvalificering af mindst 120 ledige og 240 beskæftigede ufaglærte.

**Tietgenfonden** har støttet projektet med 3 mio. kr.

Tietgenfonden støtter almennyttige aktiviteter, der fremmer virkelyst og vækst i erhvervslivet med særligt fokus på kvalitet og stolthed i håndværksfagene.

* Læs mere om Tietgenfonden på <https://tietgenfonden.dk/>

**Medvirkende skoler**

* Læs mere om Tradium på <https://tradium.dk/>
* Læs mere om Mercantec på <https://www.mercantec.dk/>
* Læs mere om AARHUS TECH på <https://www.aarhustech.dk/>
* Læs mere om Viden Djurs på <https://videndjurs.dk/>